Højesteret ændrede landsrettens kendelse om tilladelse til anke af byrettens dom efter ankefristens udløb, således at anmodningen ikke tages ikke til følge
Ret: Højesteret (3. instans)
Faggruppe: Civilsag — Almindelig civil sag
Sagsemner: Afgifter;
Entreprise og håndværkere;
Retspleje og civilproces;

/

Ikke tilladelse til anke efter ankefristens udløb

Der forelå ikke sådanne særlige omstændigheder, at anke efter ankefristens
udløb undtagelsesvis burde tillades

Sag BS-18290/2023-HJR
Kendelse afsagt den 6. september 2023

BDO Statsautoriseret revisionsaktieselskab
mod
Indkærede, tidligere Sagsøger

Ankefristen for byrettens dom af 11. januar 2022 var den 8. februar 2022. Indkærede, tidligere Sagsøger
anmodede den 30. maj 2022 om tilladelse til at anke dommen over for BDO Statsautoriseret
revisionsaktieselskab. For Højesteret angik sagen, om Indkærede, tidligere Sagsøger kunne få tilladelse
til at anke dommen over for BDO Statsautoriseret revisionsaktieselskab på et tidspunkt, hvor ankefristen
var overskredet.

Ankeinstansen kan undtagelsesvis tillade anke, selv om ankefristen er overskredet. I den forbindelse
lægges der efter fast praksis vægt på, om fristoverskridelsen kan anses for undskyldelig, herunder om
ansøgningen er indgivet inden for rimelig tid.

Indkærede, tidligere Sagsøger havde oplyst, at den sene anke over for BDO Statsautoriseret
revisionsaktieselskab skyldtes, at en anden part i sagen, Fredensborg Kommune, i sit ankesvarskrift af 1.
april 2022 havde nedlagt påstande, der medførte, at hele sagen skulle undergives en fornyet prøvelse i
landsretten, og ikke kun et delspørgsmål, sådan som boligforeningen forudsatte, da boligforeningen
indgav ankestævningen mod kommunen.

Indkærede, tidligere Sagsøger ankede dommen over for Fredensborg Kommune den 7. februar 2022 på
et tidspunkt, hvor en tredje part i sagen allerede den 25. januar 2022 havde anket dommen over for
boligforeningen. Herefter og i lyset af korrespondancen mellem boligforeningen og kommunen lagde
Højesteret til grund, at boligforeningen på tidspunktet for indgivelsen af ankestævningen mod kommunen
måtte have indset risikoen for, at kommunen ville påstå såvel frifindelse som hel eller delvis
tilbagebetaling af de udbetalte beløb til opfyldelse af byretsdommen med den konsekvens, at sagen helt
eller delvist kunne blive undergivet fornyet prøvelse i landsretten, og at denne prøvelse dermed også
kunne angå BDO Statsautoriseret revisionsaktieselskabs forhold.

Fredensborg Kommunes ankesvarskrift blev som nævnt indgivet den 1. april 2022, og det måtte også
tillægges betydning ved vurderingen, at boligforeningen først den 30. maj 2022 ansøgte om
anketilladelse.



/

Højesteret udtalte herefter, at der ikke forelå sådanne særlige omstændigheder, at anken undtagelsesvis
burde tillades.

Landsretten var kommet til et andet resultat.